Леонид Трефолев
Недопитата песен

Превод от руски: Василка Хинкова, —

chitanka.info

Свойта песен поетът ще пее

по-спокойно във бъдния час,

оставете го — нека живее,

че е грешник и той като нас.

Нашта Муза му днес повелява

да затвори засрамен уста

и да спре любовта да възпява

той на роза и славей в нощта.

Вярвам аз, че светът по-чудесен

ще изгрее през идния век.

С недопита страдалческа песен

ще живее поетът-човек.

Всичко живо, добро, благородно

ще възпее той, без да мълчи,

ще накаже злината свободно

със открити и честни очи.

Чакай, брате-поет, свободата

и за нея ти жар съхрани.

Нашта песен ще бъде допята

по-спокойно във идните дни!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.